[Foto’s] Brand by gewilde Durban-hotelŉ Brand het omstreeks 07:30 by die Blue Waters Hotel op die Durbanse strandfront uitgebreek. Foto: Marshall Security Brandbestryders het Woensdagoggend vinnig ŉ brand onder beheer gebring wat omstreeks 07:30 by die Blue Waters Hotel op die Durbanse strandfront uitgebreek het. Garrith Jamieson, operasionele direkteur van Rescue Care Paramedics, wat na die toneel ontbied is, het gesê daar word vermoed die brand het by ŉ transformator in die kelder van die hotel ontstaan. “Brandbestryders het die hotel ontruim. Twee mense moes vir rookinaseming behandel word voordat hulle na ŉ nabygeleë hospitaal geneem is vir verdere behandeling,” het Jamieson gesê. Na wat verneem word is geen ander beserings aangemeld nie. Jamieson het gesê dit is nog nie presies duidelik hoe die brand ontstaan het nie. Die polisie en brandweer stel ondersoek in.